Georg Bogislaus Stael von Holstein
Vabahärra (a-st 1731) **Georg Bogislaus Staël von Holstein** (6. detsember 1685 Narva – 17. detsember 1763 Malmö) oli baltisaksa päritolu Rootsi sõjaväelane (feldmarssal) ja Rootsi Mütsipartei liider.

Elulugu
-------

### Päritolu

Põlvnes nimekast baltisaksa aadlisuguvõsast. Tema isa oli Riigi ja Soldina mõisnik ooberstleitnant Johann Staël von Holstein (1636–1703), kes oli 1652. aastal saanud naturalisatsiooni korras Rootsi aadlikuks. Ema Helena Juliana von der Pahlen (suri 1695) oli tema isa teine abikaasa.

### Sõjaväeteenistuses

Georg Bogislaus astus Põhjasõja alguses 1700. aastal 15-aastaselt vabatahtlikuna Rootsi sõjaväeteenistusse. Teenis alguses kaardiväes, kuid juba järgmisel aastal viidi üle suurtükiväkke. Sama aasta novembris oli ohvitser Ingerimaa tragunirügemdis. 1702. aastast teenis leitnandina De la Gardie Liivimaa rügemendis. 1704. aastal langes ta Narva all Venemaa sõjavangi ja viidi Moskvasse. Vabanes 1711. aasta kevadel, naasis Rootsi ja määrati majorina teenima Skaraborgi rügementi. 1717. aastal sai ta selle väeosa komandöriks. Järgmisel aastal osales ta sõjategevuses Norras. 1719. aastal aitas ta vabastada Älvsborgi Taani admirali Tordenskjoldsi piiramisrõngast. 1720. aastal läks ta Rootsi teenistusest erru ja astus Holsteini teenistusse. Ülendati kindralmajoriks ja nimetati Holsteini hertsogi kaardiväe ülemaks (1721). Samal aastal sai temast kindralkrigskomissar. Naasis Rootsi ja määrati Kristianstadi komandandiks. 1731. aasta 14. juunil andis Rootsi kuningas Adolf Fredrik talle vabahärratiitli ja samal aastal introdutseeriti ta Rootsi rüütelkonda. Kaks aastat hiljem nimetati ta oobersti auastmes Kalmari kindluse komandandiks. Alates 1734. aastast oli ta Kalmari lääni ja Ölandi maapealik, ühtlasi täitis ta ülemkomandandi kohuseid. 1743. aastal anti talle kindralleitnandi tiitel. Alates 1754. aastast oli Malmö lääni maapealik ja ülemkomandant, kellena oli ametis surmani. 1757. aastal ülendati feldmarssaliks.

Kosta klaasivabrik
------------------

1742. aastal asutas ta koos vabahärra Anders von Koskulliga Rootsi esimese klaasivabriku Kosta (Koskull + Stael).

Vapnö loss oli aastatel 1754−1964 suguvõsa fideikomiss

Väpno fideikomiss
-----------------

1741. aastal ostis ta Stenbocki suguvõsalt Hallandi läänis Vapnö lossi. 1754. aastal moodustas ta sellest fideikomissi. See on tänini tema suguvõsa valduses. Fideikomiss kaotati 1964. aastal.

Auastmed
--------

| Aasta | Kuupäev | Auaste |
| --- | --- | --- |
| 1701 |  | seersant |
| 1702 | 24. november | kornet |
| 1702 | 12. mai | leitnant |
| 1703 | 10. juuni | kapten |
| 1711 | 9. november | major |
| 1713 | 19. august | ooberstleitnant |
| 1717 | 7. detsember | ooberst |
| 1721 |  | kindralmajor |
| 1743 |  | kindralleitnant |
| 1757 |  | feldmarssal |

Autasud
-------

### Rootsi autasud

* Mõõga ordeni rüütlirist (26. september 1748)
* Mõõga ordeni komandöririst (4. detsember 1751)
* Seeravi orden (25. november 1754)

### Välismaa autasud

* Preisimaa Helduse orden

Perekond
--------

Ta oli kaks korda abielus. 1710. aastal Moskvas vangistuses olles naitus ta vabapreili Ingeborg Christina Horn af Rantzieniga (1681–1761), kes oli kindralmajor vabahärra Henning Rudolf Horn af Rantzieni ja krahvinna Helena Sperlingi (1668–1704) tütar ning krahv Göran von Sperlingi tütretütar. Tema teiseks abikaasaks sai 1761. aastal Sofia Elisabet Ridderschantz (1697–1789).

### Sugupuu

|  |  |  |  |
| --- | --- | --- | --- |
|  **Georg Bogislaus Staël von Holstein(1685–1763)**  | Johann Staël von Holstein (1636–1703) | Matthias Staël von Holstein(suri 1649) | Hildebrand Staël von Holstein (suri 1587) |
| Anna von Uexküll |
| Margaretha von Stackelberg | Johann von Stackelberg(suri 1615) |
| Magdalena Tois |
| Helena Juliana von der Pahlen (suri 1695) | Johann von der Pahlen(1602–1694) | Kersten (Carsten) von der Pahlen |
| Margaretha von Uexküll |
| Christina Katharina von Rosen | Bogislaus von Rosen(1572–1658) |
| Margaretha Molkenbur (Molckenbür)(maeti 1621) |

Vaata ka
--------

* Staël von Holstein

Viited
------

1. 1 2  Genealogisches Handbuch der baltischen Ritterschaften. Teil: Estland. Bd I. Görlitz: Verlag E. U. Starke, 1930, lk 363.
2. ↑  Elgenstierna, Gustaf. Den introducerade Svenska adelns ättartavlor med tilläg och rättelser. VII kd. Stockholm: P. A. Norstedt & Söners Förlag, 1925-1936, lk 519.
3. ↑  Segerstråle, Nils. Svenska fideikommiss. Stockholm: Almqvist & Wiksell Förlag AB, 1979, lk 224 .
4. ↑  Lewenhaupt, Adam. Karl xii:s officerare. Biografiska anteckningar. Andra delen. Stockholm: P. A. Norstedt & Söners Förlag, lk 651.
5. ↑  Hupel, August. Nordische Miscellaneen, 15-17, lk 455 .

Kirjandus
---------

* Elgenstierna, Gustaf. *Den introducerade Svenska adelns ättartavlor med tilläg och rättelser*. VII kd. Stockholm: P. A. Norstedt & Söners Förlag, 1925-1936. Lk 519.
* Lenz, Wilhelm. *Deutschebaltisches biographisches Lexikon 1710−1960*. Köln-Wien: Böhlau Verlag, 1970. Lk 756.
* Lewenhaupt, Adam. *Karl xii:s officerare. Biografiska anteckningar*. Andra delen. Stockholm: P. A. Norstedt & Söners Förlag. Lk 651 .

|  |  |
| --- | --- |
|  | Pildid, videod ja helifailid Commonsis: **Georg Bogislaus Staël von Holstein** |

Välislingid
-----------

* ID puudub saidil "BBLD - Baltisches biografisches Lexikon digital"